**Πηγές για την ελληνιστική βασιλεία**

**1. Ο βασιλιάς ως ιδιοκτήτης της γης του βασιλείου**

Όταν ο Φίλιππος Β΄ ίδρυσε την πόλη των Φιλίππων στην ανατολική Μακεδονία, έθεσε και τα όρια της επικράτειας της πόλης αυτής. Αργότερα, μετά την εκστρατεία του Αλεξάνδρου στην ανατολή, οι Φιλιππήσιοι στέλνουν πρεσβεία στον βασιλέα με το αίτημα να τους επιτραπεί να καλλιεργούν τις εκτάσεις χέρσας γης που περιβάλλουν την πόλη τους. Η γη του βασιλείου ανήκει ολόκληρη στον βασιλιά, γι’ αυτό και πρέπει εκείνος να αποφανθεί σχετικά με τη χρήση της. Ο Αλέξανδρος επέτρεψε στους Φιλιππησίους την καλλιέργεια της βασιλικής γης, με την προϋπόθεση να του καταβάλλουν τον αντίστοιχο φόρο, και ανέθεσε στους δύο *εταίρους* του, τον Φιλώτα κα το Λεοννάτο, να διευθετήσουν τα σχετικά. Στην παρακάτω επιγραφή, που βρίσκεται σήμερα στο Μουσείο των Φιλίππων, καταγράφεται η απόφαση του Αλεξάνδρου, από την επιστολή που έστειλαν οι πρεσβευτές της πόλης από τη μακρινή Περσία.

**Διάταγμα του Αλεξάνδρου για την πόλη των Φιλίππων**

**M. B. Hatzopoulos, *Macedonian Institutions under the Kings* ΙΙ, αρ. 6.**

*Σύμφωνα με την επιστολή των πρεσβευτών που απεστάλησαν στην Περσία προκειμένου να υποβάλουν στον βασιλέα Αλέξανδρο το αίτημα περί της γης, και σύμφωνα με την απόφαση του βασιλιά. Οι Φιλιππήσιοι να καλλιεργούν τη χέρσα γη που βρίσκεται στην επικράτιεά τους, και να πληρώνουν φόρο για τη χρήση της γης. Ο Φιλώτας και ο Λεοννάτος να οριοθετήσουν τη χέρσα γη. Για όσους από τους Θράκες εισήλθαν στην επικράτεια την οποία παλαιότερα είχε παραχωρήσει ο Φίλιππος στους Φιλιππησίους, ο Φιλώτας και ο Λεοννάτος να εξετάσουν εάν αυτοί εισήλθαν πριν ή μετά από το διάγραμμα του Φιλίππου, και εάν εισήλθαν μετά, να τους απομακρύνουν. Ο Φιλώτας και ο Λεοννάτος να εξαιρέσουν από τη χέρσα γη δύο χιλιάδες πλέθρα και την υπόλοιπη να την χρησιμοποιούν οι Φιλιππήσιοι. Στα χωράφια που παραχώρησε ο Φίλιππος στους Θράκες, αυτοί να έχουν την επικαρπία, όπως και ο Αλέξανδρος το επέτρεψε. Οι Φιλιππήσιοι να κατέχουν την περιοχή γύρω από τους λόφους και τη Σειραϊκή γη και την Δαίνηρο, και να τις καλλιεργούν σύμφωνα με την παραχώρηση του Φιλίππου. Να μην πωλήσουν την ξυλεία από το Δύσωρο μέχρις ότου επιστρέψει η πρεσβεία που απεστάλη στον Αλέξανδρο. Τα έλη να ανήκουν στους Φιλίππους μέχρι τη γέφυρα.*

**2. Θεϊκή καταγωγή και πολεμική αρετή του ελληνιστικού βασιλέα**

***Iscrizioni dello estremo oriente greco*, αρ. 451, στ. 1-20.**

Στην ακόλουθη επιγραφή εγκωμιάζονται τα πολεμικά κατορθώματα του βασιλιά της Αιγύπτου Πτολεμαίου Γ΄ του Ευεργέτη. Ο βασιλεύς παρουσιάζεται ως απόγονος θεών και ανίκητος στον πόλεμο. Οι πολεμικές κατακτήσεις του επαυξάνουν το βασίλειό του, που θεωρείται ως προσωπική του περιουσία.

*Ο μέγας βασιλεὺς Πτολεμαίος, γιος του βασιλέως Πτολεμαίου και της βασίλισσας Αρσινόης, των θεών αδελφών, τέκνων του βασιλέως Πτολεμαίου και της βασίλισσας Βερενίκης, των θεών Σωτήρων, απόγονος από πατρική πλευρά του Ηρακλή, γιου του Διός, και από μητρική πλευρά του Διονύσου, γιου του Διός, αφού παρέλαβε από τον πατέρα του την βασιλεία της Αιγύπτου, της Λιβύης, της Συρίας, της Φοινίκης, της Κύπρου, της Λυκίας, της Καρίας και των Κυκλάδων νήσων, εξεστράτευσε στην Ασία με δυνάμεις πεζικού και ιππικού, ναυτικού στόλου και ελεφάντων από την Τρωγλοδυτική και την Αιθιοπία, τους οποίους ο πατέρας του και ο ίδιος πρώτοι θήρευσαν από τις χώρες αυτές και μετέφεραν στην Αίγυπτο, όπου τους προετοίμασαν για τις πολεμικές ανάγκες. Αφού κυρίευσε ολόκληρη την περιοχή του Ευφράτη και την Κιλικία, την Παμφυλία, την Ιωνία, των Ελλήσποντο και τη Θράκη, και όλες τις δυνάμεις που βρίσκονται σε αυτές τις χώρες και τους ινδικούς ελέφαντες, και αφού κατέστησε υπηκόους του όλους τους μονάρχες όλων των τόπων, πέρασε τον Ευφράτη ποταμό και κατέκτησε την Μεσοποταμία και την Βαβυλωνία καὶ την Σουσιανή και την Περσίδα και την Μηδία και την υπόλοιπη χώρα μέχρι την Βακτριανή.*

**3. Το βασίλειο ως προσωπική περιουσία του βασιλέα**

**Πολύβιος 5, 67, 4-7 και 32, 8, 1-4.**

*Ο βασιλεύς Αντίοχος Γ΄ στους λόγους του για την υποστήριξη των δικαίων του δεν θεωρούσε σοβαρό το πρόσφατο ατυχές γεγονός και το ολοφάνερο αδίκημα της κατάληψης της περιοχής της Κοίλης Συρίας και, ακόμη περισσότερο, δεν θεωρούσε αδίκημά την ενέργειά του, επειδή κατά τη γνώμη του είχε διεκδικήσει τόπους που του ανήκαν. Είπε μάλιστα ότι η πρώτη κατάληψη των τόπων αυτών από τον Αντίγονο τον Μονόφθαλμο και τη δυναστεία των Σελευκιδών είναι πολύ έγκυρη και δίκαιη κατοχή, σύμφωνα με την οποία οι περιοχές της Κοίλης Συρίας ανήκουν σ’ αυτούς και όχι στον Πτολεμαίο Δ΄.*

*Ο βασιλιάς Ευμένης στα πιο σπουδαία και στα πιο ωραία υπήρξε πιο μεγαλειώδης και πιο μεγάλος. Αυτός, κατ΄ αρχάς, ενώ κληρονόμησε από τον πατέρα του βασίλειο πολύ περιορισμένο σε λίγες και φτωχές πόλεις, το έκανε, κατά τη διάρκεια της δικής του διακυβέρνησης, εφάμιλλο με τις πιο μεγάλες δυναστείες της εποχής του.*

**4. Ο βασιλεύς ως «έμψυχος νόμος»**

**Στοβαίος, *Ανθολόγιον* 2, 61.**

Στο ακόλουθο απόσπασμα, ο νεοπυθαγόρειος φιλόσοφος Διοτογένης, που έζησε μάλλον τον 3ο π.Χ. αιώνα, στο έργο του *Περί βασιλείας* αποδίδει την ελληνιστική αντίληψη για τη φύση του βασιλέως*.*

*Ο βασιλεύς έχει την ίδια σχέση με το κράτος όπως ο θεός με τον κόσμο, και το κράτος ως προς τον κόσμο είναι το ίδιο όπως ο βασιλέας προς τον θεό. Διότι το κράτος, αποτελούμενο από τη εναρμόνιση πολλαπλών και διαφορετικών στοιχείων, μιμείται την τάξη και την αρμονία του κόσμου. Ο βασιλεύς, επειδή ασκεί απόλυτη εξουσία και επειδή είναι ο ίδιος ζωντανός νόμος (*ἔμψυχος νόμος), είναι μεταμορφωμένος θεός μεταξύ των ανθρώπων.

**5. Οι Αθηναίοι αποδίδουν θεϊκές τιμές στον Αντίγονο Μονόφθαλμο και στον γιο του, Δημήτριο Πολιορκητή**

**Διόδωρος Σικελιώτης 18, 46, 2-3.**

*Οι Αθηναίοι ενέκριναν το ψήφισμα που είχε προτείνει ο Στρατοκλής και αποφάσισαν να στηθούν χρυσά αγάλματα του Αντιγόνου και του Δημητρίου επάνω σε άρμα, κοντά σε αυτά του Αρμόδιου και του Αριστογείτονα, να τους στέψουν και τους δύο με στεφάνια αξίας διακοσίων ταλάντων, να χτίσουν βωμό που θα τον ονομάσουν βωμό των Σωτήρων, να προσθέσουν στις δέκα φυλές άλλες δύο, τη Δημητριάδα και την Αντιγονίδα, να τελούν προς τιμήν τους κάθε χρόνο αγώνες, πομπές και θυσίες, και να υφαίνουν τις εικόνες τους στο πέπλο της Αθηνάς. Έτσι λοιπόν, ο λαός που είχε χάσει την εξουσία του από τον Αντίπατρο κατά τον Λαμιακό πόλεμο, μετά από δεκαπέντε χρόνια ανέκτησε με απροσδόκητο τρόπο το πολίτευμα των πατέρων του.*

**6. Οι αποφάσεις του Αλεξάνδρου για τη Χίο**

***Greek Historical Inscriptions* αρ. 84.**

Στην επιγραφή που ακολουθεί, βρίσκεται χαραγμένη η επιστολή του Αλεξάνδρου προς την πόλη της Χίου, με την οποία κοινοποιεί τις αποφάσεις του σχετικά με τη μορφή του πολιτεύματος που πρέπει να εγκαταστήσουν και την επάνοδο των πολιτικών εξορίστων. Παράλληλα, είναι φανερός ο παρεμβατισμός του Αλεξάνδρου, ο οποίος δεν αρκείται στην αποκατάσταση των πραγμάτων, αλλά υπαγορεύει και τις αποφάσεις των Χίων, απαιτώντας ταυτοχρόνως να του παράσχουν στόλο και εγκαθιστώντας φρουρά στην πόλη.

*Επί πρυτανείας Δεισιθέου.*

*Από τον βασιλέα Αλέξανδρο προς τον δήμο των Χίων.*

*Να επιστρέψουν όλοι οι εξόριστοι από την Χίο και η διακυβέρνηση να αποδοθεί στον δήμο των Χίων. Να εκλεγούν νομογράφοι, οι οποίοι θα καταγράψουν και θα διορθώσουν τους νόμους, ώστε να μην υπάρχει καμιά διάταξη αντίθετη με τη δημοκρατία ή με την επιστροφή των εξορίστων. Οι νόμοι που θα καταγραφούν και θα διορθωθούν να υποβληθούν στον Αλέξανδρο.*

*Οι Χίοι να παράσχουν είκοσι επανδρωμένες τριήρεις με δικά τους έξοδα. Οι τριήρεις θα ακολουθούν το στόλο για όσο διάστημα πλέει μαζί μας ο στόλος των υπόλοιπων Ελλήνων.*

*Από αυτούς που πρόδωσαν την πόλη στους βαρβάρους, όσοι έχουν ήδη διαφύγει να είναι αποκλεισμένοι από όλες τις πόλεις που μετέχουν στην ειρήνη και να υπόκεινται σε σύλληψη σύμφωνα με την απόφαση (του Συνεδρίου) των Ελλήνων. Όσοι παρέμειναν στην πόλη να μεταχθούν και να δικαστούν στο Συνέδριο των Ελλήνων. Εάν υπάρχει κάποια διαφορά μεταξύ αυτών που επέστρεψαν και αυτών που έμειναν στην πόλη, η υπόθεση θα εκδικαστεί από εμάς.*

*Έως ότου οι Χίοι συμφιλιωθούν, θα παραμείνει στην πόλη φρουρά του βασιλέως Αλεξάνδρου, όσο μεγάλη χρειάζεται και τα έξοδα συντήρησής της θα επιβαρύνουν τους Χίους. (.....)*

*Εκτός από τους προδότες, κανείς από τους λοιπούς Χίους να μην οδηγηθεί σε δίκη κατηγορούμενος για βαρβαρισμό. Ούτε ο Αλκίμαχος να κατηγορηθεί, επειδή έχει αποδείξει ότι δεν διέφυγε ηθελημένα στους βαρβάρους. Είναι φίλος μου και υπήρξε ευνοϊκά διακείμενος προς τον δήμο σας. Διότι προσπάθησε να επαναφέρει τους εξορίστους και να απελευθερώσει την πόλιν σας από την ολιγαρχία που είχαν εγκαταστήσει σε σας οι βάρβαροι. Για τον λόγο αυτό σας ζητώ, σε ανταπόδοση όλων των καλών που έκανε υπέρ του δήμου σας και για την συνεργασία του στον δικό σας αγώνα, να ακυρώσει η πόλις τα ψηφίσματα εναντίον του πατέρα του και να του αποδώσει, κατά προτεραιότητα έναντι των λοιπών εξορίστων που επανήλθαν, όσα του αφαιρέθηκαν, να αποδώσει τιμές στον ίδιο και τους φίλους του και να τον εμπιστευθεί ως άνδρα πιστό προς την πόλιν.*

*Εάν κάνετε αυτά, θα με ευχαριστήσετε και αν χρειαστεί να ζητήσετε κάτι από εμένα, θα είμαι ευνοϊκότερος απέναντί σας.*

**6. Διάταγμα του Πτολεμαίου για την πόλη της Κυρήνης**

***Supplementum Epigraphicum Graecum* 9, αρ. 1, στ. 1-42 και 51-52.**

Μετά τον θάνατο του Μεγάλου Αλεξάνδρου το 323 π.Χ. και τον διαμελισμό του απέραντου κράτους του, ο στρατηγός του Αλεξάνδρου Πτολεμαίος Λάγου διορίστηκε ανώτατος κυβερνήτης της Αιγύπτου. Το 306/5 π.Χ., ταυτόχρονα με τους λοιπούς επιγόνους, ανακήρυξε τον εαυτό του Βασιλέα Πτολεμαίο Α’ και έλαβε το προσωνύμιο «Σωτήρ». Μεταξύ 322 και 307 π.Χ. με διάταγμά του (*διάγραμμα*), καθορίζει τον συνταγματικό χάρτη της Κυρήνης, ορίζοντας τις προϋποθέσεις για να ανήκει κάποιος στο σώμα των πολιτών, τη σύνθεση της Βουλής και της Γερουσίας κλπ.

*Αγαθή τύχη. Πολίτες θα είναι οι άνδρες από πατέρα Κυρηναίο με σύζυγο Κυρηναία, καθώς και οι απόγονοι των Λιβυσσών μέσα από τον Καταβαθμό, οι απόγονοι του Αυταμάλακος και οι απόγονοι των εποίκων των πόλεων πέρα από την Θίννα, τις οποίες αποίκισαν οι Κυρηναίοι, επίσης εκείνοι που θα εγκαταστήσει ο Πτολεμαίος και όσους θα δεχθεί το πολιτικό σώμα σύμφωνα με τους παρόντες νόμους.*

*Το πολιτικό σώμα θα αποτελείται από δέκα χιλιάδες πολίτες. Θα συμμετέχουν οι εξόριστοι που έφυγαν στην Αίγυπτο, όσους εγκρίνει ο Πτολεμαίος και των οποίων η ακίνητη περιουσία, μαζί με αυτήν της συζύγου τους, ανέρχεται σε είκοσι αλεξανδρινές μνες, αν οι τιμητήρες την εκτιμήσουν ελεύθερη από βάρη. Και εκείνοι στους οποίους οφείλονται είκοσι αλεξανδρινές μνες μαζί με την κινητή περιουσία της συζύγου τους, αν δεν είναι λιγότερο από το οφειλόμενο ποσό και τους τόκους, και να ορκιστούν οι οφειλέτες τους. Και εάν οι γείτονές τους δεν έχουν εκτίμηση της περιουσίας τους, να μετέχουν στους Δέκα Χιλιάδες, εφόσον είναι άνω των τριάντα ετών.*

*Ως εκτιμητές (τιμητήρες) να εκλέξουν οι Γέροντες εξήντα άνδρες άνω των τριάντα ετών από τους Δέκα Χιλιάδες, αφού τους ορκίσουν με το νόμιμο όρκο. Αυτοί που θα εκλεγούν να κάνουν τις εκτιμήσεις όπως θα αναγράφει ο νόμος. Το πρώτο έτος, να πολιτεύονται σύμφωνα με τις προηγούμενες εκτιμήσεις.*

*Η Βουλή να αποτελείται από πεντακόσιους άνδρες άνω των πενήντα ετών που θα αναδειχθούν με κλήρωση. Να μετέχουν στη Βουλή επί δύο έτη, και το τρίτο έτος να αποχωρήσουν οι μισοί, όποιοι κληρωθούν. Να κληρωθούν άλλοι για τα επόμενα δύο έτη και αν ο αριθμός δεν είναι αρκετός, να μετέχουν στην κλήρωση και όσοι είναι άνω των σαράντα ετών.*

*Το σώμα των Γερόντων να αποτελείται από εκατόν έναν, όποιους ορίσει ο Πτολεμαίος. Κάθε φορά που κάποιος πεθαίνει ή παραιτείται, οι Δέκα Χιλιάδες να εκλέγουν άλλον που να είναι άνω των πενήντα ετών. Να μην επιτρέπεται να εκλέγονται οι Γέροντες σε άλλο αξίωμα ή στρατηγοί στον πόλεμο. Οι ιερείς του Απόλλωνα να εκλέγονται από τους Γέροντες που δεν έχουν ιερακοντατικά καθήκοντα μεταξύ όσων είναι άνω των πενήντα ετών.*

*Στρατηγός θα είναι ο ίδιος ο Πτολεμαίος. Επιπλέον θα εκλεγούν πέντε στρατηγοί από όσους δεν έχουν ασκήσει τη στρατηγεία και είναι άνω των πενήντα ετών, και σε περίπτωση πολέμου, από ολόκληρο το πολιτικό σώμα. Να οριστούν και εννέα νομοφύλακες από όσους δεν έχουν ασκήσει αυτό το αξίωμα, και πέντε έφοροι άνω των πενήντα ετών από όσους δεν έχουν ασκήσει το αξίωμα.*

*Οι Γέροντες και η Βουλή να έχουν τις ίδιες αρμοδιότητες όπως και οι προηγούμενοι Γέροντες και Βουλή, και οι Δέκα Χιλιάδες τις ίδιες αρμοδιότητες όπως είχαν οι Χίλιοι. Όλες οι υποθέσεις που επισύρουν ποινή θανάτου να εκδικάζονται από τους Γέροντες, από τη Βουλή και από χιλίους πεντακόσιους πολίτες που θα κληρώνονται μεταξύ των Δέκα χιλιάδων. Αυτοί να εφαρμόζουν τους παλαιότερους νόμους, εφόσον αυτοί δεν είναι αντίθετοι προς το παρόν διάγραμμα. Οι άρχοντες να είναι υπόλογοι σύμφωνα με τους ισχύοντες νόμους. Όποιος παραπέμπεται από τους στρατηγούς στην Γερουσία και την Βουλή και καταδικάζεται σε θάνατο, έχει το δικαίωμα να προσφύγει και να δικαστεί είτε από τα νόμιμα δικαστήρια είτε από τον Πτολεμαίο, εντός τριών ετών. Μετά την πάροδο αυτής της προθεσμίας, να δικάζεται σύμφωνα με τους νόμους.*

*Όποιος παραβαίνει τις αποφάσεις του Πτολεμαίου, τις οποίες ο Πτολεμαίος εξέδωσε σχετικά με τους Κυρηναίους, να τιμωρείται με θάνατο.*